《送御史王伯循之南台》
元代·雅琥

京华岁晏饶风雪，况复知交远相别。金貂贳酒燕市傍，官柳残条未堪折。

客心恋恋不忍发，离歌莫唱《阳关》叠。羡君年少早致身，文章德业追古人。

绣衣骢马向南去，江湖草木含青春。

作者简介：琥字正卿，可温人。尝家於衡鄂，登天历第。初名雅古，文宗御笔改为雅琥，授奎章阁参书。至元间，行中书，调选广西静江府同知。比上其名，中书正奏授高邮。时广西多寇盗，而琥母老，即移家归武昌待次。马中丞伯庸作序送之，朝士因各为歌诗以美其行，傅广文与砺有句云：“忽闻除书双及门，老亲白发生颜色。”後历官至福建盐运司同知。